Notum sit omnibus ęcclesię filiis futuris et presentibus quod ego, Hugo* tercius, Dei gratia presul Bysontinus, Divionensis abbatis in Domino reverendi Jerentonis petitionibus adquiescens, et in sancti Benigni martyris patrocinio, et sanctis intercessionibus fratrum ibidem Deo servientium, in die Domini fiduciam habens, monasterio prefati martyris libere trado altaria hęc et ęcclesias, scilicet: ęcclesiam de Thavels, ęcclesiam de Calcins, ęcclesiam d’Algerens et ęcclesiam de Guotz, cum capella de Loia novella, tantum retinens in his ęcclesiis paratas et canonicas justitias, et in capella censum quattuor denariorum, ut moris est. Ad quam largitionem, licet nos amicitia familiaris et religio prefati domni abbatis Jerentonis compellat, tamen est quiddam singulare, propter quod petitioni sanctę Divionensis ęcclesię rationabiliter et libenter adquiesco. Antecessores enim et parentes mei, locum illum quadam dilectionis prerogativa familiarem habuerunt, beneficiis et muneribus honoraverunt. Et, quia sancti Benigni martyris memoriam, quoad viverent, quasi specialem habuerunt, credo quod benignitate intercessionis ejus, peccatorum suorum remissionem consequuti sunt. Ideo a tam rationabili et provida liberalitate antecessorum et parentum meorum, nec volo degener inveniri, nec in ultimo die, tam benigni martyris patrocinii protectione privari. Quapropter ęcclesias supra nominatas prefato monasterio, mea voluntate et ęcclesię mihi commisse, canonicorum laude et assensu, concedo. Et, ut traditio mea rata atque inconvulsa permaneat, auctoritate episcopali et sigilli nostri inpressione confirmo, et testibus corroborandam trado. Signum Hugonis archiepiscopi, qui hanc cartam precepit fieri. S’ Magnerii* decani. S’ Hugonis* archidiaconi. S’ Wilenti* archidiaconi. Signum Bernardi* magistri. S’ Humberti. (Locus sigilli impressi)